A un quart de lèga d’aquiu, dera cantoada deth carrèr Vielh deth Temple, que desboque en baloard, près deth Chateau d’Eau, se se treiguie atrevidaments eth cap dehòra dera punta formada pera façada deth magasem Dallemagne, se vedie ena luenhor, mès enlà deth canau, en carrèr que puge es pales de Belleville, ath finau dera cauçada, ua paret estranha qu’arribaue ath dusau còs des façades des cases, espècia de guidon entre es edificis dera dreta e dera quèrra, coma s’eth carrèr auesse plegat per eth madeish era sua paret mès nauta entà barrar-se bruscaments.